Zbirka morskih i kopnenih puževa i školjki

Dar, zbirka za **PŠ Čilipi** nastala je iz želje da djeci približimo bogatstvo podmorja, a dio je malakološke zbirke **Đura i Tanje Capor** iz Komaja – Vignje, koja broji oko 1500 vrsta i više od 6000 primjeraka i jedina je takve vrste u Konavlima.

Ovu školsku zbirku čini **151 izložena vrsta**, morskih i kopnenih puževa i školjaka,predstavljene s **271 primjerkom**.

Izloženi primjerci svrstani su prema razredima i porodicama i označeni su različitim bojama. U zbirci su predstavljena dva razreda. Razred *Gastropoda* podijeljen je u četiri reda, a razred *Bivalvia* podijeljen je po porodicama:

* **ARCHAEOGASTROPODA** (u zbirci su označeni crvenom bojom) je red morskih puževa. Pojavom i oraganizacijom tijela su najstariji, čije ljušture nalazimo u geološkim slojevima starim do 500 milijuna godina. Uglavnom su biljojedi, imaju dvije škrge i srce s dvije komore. Razmnožavaju se tako što ispuštaju jajašca u okruženje.

Najveći puž iz ovog roda je *Haliotis rufescens* poraste do 30cm. Stanište mu je u vodama sjeverne Kalifornije, a životni vijek do 25 godina.

* **MESOGASTROPODA** (u zbirci su označeni zelenom bojom) je red uglavnom morskih puževa, ali također uključuje neke kopnene i slatkovodne puževe – *prosobranchia* (prednjoškržnjaci). To su puževi koji su podvrgnuti torziji, pa su im škrge, crijevni otvor i ostali organi, koji se nalze u plaštenoj šupljini pomaknutu naprijed. Mnogi od njih su grabežljivci. Hrane se drugim životinjama, osobito puževima, školjkašima, ribama.

Najveći primjerci iz ovog roda su *Strombus goliath* i *Cassis cornuta* koji mogu narasti do 40cm.

* **NEOGASTROPODA** (u zbirci su označeni plavom bojom) je red puževa čije kućice imaju manje ili više produljenu sifonalnu cijev. Ovoj red se sastoji od četiri nadporodice: *Muricaceoidea*, *Buccinaceoidea*, *Volutaceoidea* i *Conaceoidea*. Neki primjerci *Muricaceoidea* su poznati kao prastari izvor purpurne, plave i narančaste boje, koje su u davna vremena predstavljale materijalno stanje i položaj u društvu. Rimski carevi su nosili odjeću potpuno obojenu u purpurnu boju, koja se dobijala od puža *Bolinus brandaris*. Državni službenici, zavisno od položaja, mogli su koristiti više ili manje plave boje na odjeći, dok su u Francuskoj u srednjem vijeku važne dokumente bojali u plavo. Plava boja se dobijala od puža *Hexaplex trunculus*.

Nadporodica *Conaceoidea* je poznatija kao konusi i imaju čunjaste kućice. Ubod nekih tropskih vrsta je smrtonosan. Rade se istraživanja na pronalaženju protuotrova, iako se sami otrovi koriste u liječenju nekih teških bolesti. Otrovi su termo labilni. Kada se skuhaju ovi puževi su jestivi.

Najveći poznati puž je primjerak iz ovog reda i zove se *Syrinx aruanus*. Živi u plitkim vodama sjeverne Australije može i dosegnuti dužinu od 1m.

* **BIVALVIA** (u zbirci su označeni ljubičastom bojom) je razred u koji pripadaju mekušci čija ljuštura se sastoji iz dva dijela. Zovemo ih školjkaši. Ima ih u morskoj i slatkoj vodi, ali ne žive na kopnu. Organizacijom tijela su primitivniji od puževa. Hrane se uglavnom filtrirajući hranjive tvari. Imaju loš vid, tako da najvjerojatnije mogu prepoznati razliku između svijetlosti i tame. Žive pričvršćeni za podlogu ili se kreću po pijesku pomoću jezičastog organa, koji im služi i za ukopavanje. Neke od njih plivaju brzo otvarajući i zatvarajući gornju i donju stranu ljušture.

Najveća među školjkama je *Tridacna gigas*. Može narasti do 150cm i biti teška do 250kg. Znanstvenici predpostavljaju da životni vijek ove školjke prelazi 200 godina. Zbog očuvanja vrste, ove školjke se uspješno uzgajaju na farmama. Kada dosegnu težinu 3-5kg puštaju se u otvoreno more, a dio se koristi za ishranu. Ujedno ova školjka daje i najveće bisere.

* **PULMONATA** (u zbirci su označeni narančastom bojom) su većinom kopneni puževi, dok ih je manje slatkovodnih. Kod njih je došlo do detorzije, pa je plaštena šupljina sa čitavim skupom organa na desnoj strani. Dio stijenke plaštene šupljine opskrbljen je mnogobrojnim žilama i služi za disanje. Obično se taj dio zove pluća, po čemu je ova skupina puževa dobila ime. Različite su veličine, od 1mm do 20 cm. Najčešće se hrane biljkama iako se neke od njih hrane drugim puževima i glistama. Jaja puža *Megalobulimus popelairianus* iz Južne Amerike su veličine 5cm.

U Čilipima, 21.12.2018. Đuro i Tanja Capor

**Dodatak:**

*Gospodin Đuro i Tanja su u nekoliko tjedana odabirali, prenijeli, posložili, označili te kroz razgovor s učenicima i učiteljicama s radošću objasnili svoju želju daupravo ove školjke budu čuvane baš u našoj čilipskoj školi. Lijep dar za Božić, od srca hvala!*

**Objavili su:**

[*Dulist, prosinac 2018.*](https://www.dulist.hr/zbirka-skoljki-i-puzeva-vrijedan-dar-supruznika-capor-ps-cilipi/546736/)

[*Osnovna škola Cavtat*](http://www.os-cavtat.skole.hr/?news_id=1216)

[*Glas grada, prosinac 2018.*](https://www.glasgrada.hr/zbirka-puzeva-i-skoljaka-u-ps-cilipi)